Brand glo oor koronavirus | Netwerk24
Brand glo oor koronavirus
’n Brand by ’n winkel wat deur Chinese burgers in Delft besit word, is waarskynlik gestig uit vrees vir die koronavirus.
Die brand het by die skeepsvraghouer-winkel in Leiden ontstaan en gerugte wil dit hê dat die brandstigters gevoel het die winkeleienaars het die virus, wat sy ontstaan in China het, na hul gemeenskap gebring.
Kapt. John Bartlett, woordvoerder van die polisie in Delft, sê hulle hoor stories dat die brand gestig is omdat inwoners die Chinese as virusdraers beskou, maar dit kan nog nie bevestig word nie.
Charles George, ’n plaaslike geestelike en gemeenskapsleier, sê as dit waar is dat die winkel weens koronavrese aan die brand gesteek is, is dit baie teleurstellend.
“Ons kan nie net aanneem dat mense, van watter nasionaliteit ook al, die virus onder lede het nie,” sê George.
Michelle Adonis, ’n plaaslike raadslid, sê die brand is niks anders as misdadige gedrag nie.
“Hierdie Chinese burgers is al baie lank in die land en het nie onlangs uit die buiteland gekom nie. Ek dink nie dit het enigiets met die virus te doen nie, maar dit is misdadigers wat dit nou as ’n rookskerm gebruik.
“Die wêreld sukkel met een van die grootste pandemies ooit en mense gebruik dit om misdaad te pleeg,” sê Adonis.
Volgens hom maak die stroop van die winkel die misdaad nog erger.
“As die mense kwansuis so bang was vir die koronavirus sou hulle niks uit die winkel verwyder het nie,” sê hy.